CELEX: 32016R0263
Language: hu
Date: 2016-02-25 00:00:00
Title: A Bizottság (EU) 2016/263 rendelete (2016. február 25.) az 1333/2008/EK európai parlamenti és tanácsi rendelet II. mellékletének a 12.3 élelmiszer-kategória (Ecet) elnevezése tekintetében történő módosításáról (EGT-vonatkozású szöveg)

26.2.2016   
            
            
               HU
            
            
               Az Európai Unió Hivatalos Lapja
            
            
               L 50/25
            
         A BIZOTTSÁG (EU) 2016/263 RENDELETE
   (2016. február 25.)
   az 1333/2008/EK európai parlamenti és tanácsi rendelet II. mellékletének a 12.3 élelmiszer-kategória (Ecet) elnevezése tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.
            
         
               (2)
            
            
               A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               Az élelmiszer-adalékanyagok uniós jegyzékét a 94/35/EK (3), a 94/36/EK (4) és a 95/2/EK (5) európai parlamenti és tanácsi irányelv értelmében élelmiszerekben felhasználható élelmiszer-adalékanyagok alapján állították össze annak vizsgálatát követően, hogy az egyes anyagok megfelelnek-e az 1333/2008/EK rendelet 6., 7. és 8. cikkének. Az uniós jegyzékben az élelmiszer-adalékanyagok azon élelmiszer-kategóriák szerint vannak felsorolva, amelyekhez hozzáadhatók.
            
         
               (4)
            
            
               Az uniós jegyzék D. részében szereplő 12. élelmiszer-kategória alá tartoznak a sók, fűszerek, levesek, szószok és mártások, saláták és fehérjetermékek, valamint a „12.3 – Ecet” alkategória. Az uniós jegyzék E. része a 12.3 élelmiszer-kategória esetében a következő élelmiszer-adalékanyagokat engedélyezi: I. csoportba tartozó adalékanyagok, karamellek (E 150a–d), valamint kén-dioxid – szulfitok (E 220–228), kizárólag erjesztett ecetben.
            
         
               (5)
            
            
               Az (E 260 élelmiszer-adalékanyagként is használt) ecetsav (4–30 térfogatszázalékban) vízzel hígítva ugyanolyan módon lenne használható élelmiszerként vagy élelmiszer-adalékanyagként, mint a mezőgazdasági eredetű ecet.
            
         
               (6)
            
            
               Egyes tagállamokban csak a mezőgazdasági termékek erjesztésével nyert ecet hívható „ecetnek”. Más tagállamokban azonban mind az ecetsav hígításával, mind a mezőgazdasági termékek erjesztésével nyert ecet forgalomba hozható „ecet” megjelöléssel.
            
         
               (7)
            
            
               Az élelmiszer-adalékanyagokkal foglalkozó kormányzati szakértők munkacsoportján belül a tagállamokkal folytatott megbeszélésekből kitűnik, hogy a hígított ecetsav és a mezőgazdasági eredetű ecet technológiai szükséglete élelmiszer-adalékanyagok szempontjából megegyezik. Ezért a szóban forgó élelmiszerben felhasználható élelmiszer-adalékanyagokkal kapcsolatos átláthatóság és jogbiztonság megteremtse érdekében helyénvaló a 12.3 élelmiszer-kategória (Ecet) elnevezését úgy módosítani, hogy az egyben az emberi fogyasztásra alkalmas (4–30 térfogatszázalékban vízzel) hígított ecetsavat is jelölje.
            
         
               (8)
            
            
               Az Európai Élelmiszerbiztonsági Hatóság (a továbbiakban: Hatóság) átfogó európai élelmiszer-fogyasztási adatbázisa (6) az Európai Unió egész területére vonatkozóan adatokkal szolgál az élelmiszer-fogyasztásról. Az adatbázis a mezőgazdasági eredetű ecet fogyasztására vonatkozó statisztikákat is tartalmaz, amelyeket a Hatóság a kitettség értékelésekor figyelembe vesz. Mivel a hígított ecetsav használata megegyezik a mezőgazdasági eredetű ecetével, nem kell azzal számolni, hogy a 12.3 élelmiszer-kategória elnevezésének javasolt módosítása miatt változna a szóban forgó élelmiszer-kategóriában használható élelmiszer-adalékanyagoknak való kitettség mértéke.
            
         
               (9)
            
            
               Az 1331/2008/EK rendelet 3. cikke (2) bekezdésének alapján a Bizottság köteles kikérni a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre. Mivel a hígított ecetsavnak az élelmiszer-adalékanyagok uniós jegyzéke E. és D. részében szereplő 12.3 élelmiszer-kategóriába való felvétele az említett jegyzék olyan jellegű frissítését jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.
            
         
               (10)
            
            
               Az 1333/2008/EK rendelet II. mellékletét ezért ennek megfelelően módosítani kell.
            
         
               (11)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. február 25-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  Az Európai Parlament és a Tanács 1994. június 30-i 94/35/EK irányelve az élelmiszerekben felhasználandó édesítőszerekről (HL L 237., 1994.9.10., 3. o.).
   
      (4)  Az Európai Parlament és a Tanács 1994. június 30-i 94/36/EK irányelve az élelmiszerekben felhasználandó színezékekről (HL L 237., 1994.9.10., 13. o.).
   
      (5)  Az Európai Parlament és a Tanács 1995. február 20-i 95/2/EK irányelve a színezékeken és édesítőszereken kívüli egyéb élelmiszer-adalékanyagokról (HL L 61., 1995.3.18., 1. o.).
   
      (6)  http://www.efsa.europa.eu/en/datexfoodcdb/datexfooddb.htm
   
      MELLÉKLET
      Az 1333/2008/EK rendelet II. melléklete D. és E. részében a 12.3 élelmiszer-kategóriára vonatkozó bejegyzés helyébe a következő szöveg lép:
      
         
                     „12.3
                  
                  
                     Ecet és (4–30 térfogatszázalékban vízzel) hígított ecetsav”